Ek cope nie meer nie - Die ou lewe is maar onregverdig - Jan van der Watt - www.bybelkennis.co.za
Ek cope nie meer nie – Die ou lewe is maar onregverdig – Jan van der Watt
by Mitch Kalp · 10/06/2020
’n Tweede rede vir die gevoel dat ’n mens nie cope nie, hang saam met die feit dat ’n mens die lewe verkeerd verstaan. ’n Mens verwag te veel of jy verwag dalk die verkeerde dinge. Ons moet dus vra wat hierdie ou lewe presies is.
Die lewe bring vir jou die goeie en die slegte
Dit gaan met die lewe amper soos met die man wat gesê het dat hy nie kan wens vir ’n beter vrou nie, hoewel hy baie graag sou wou. Ons is met die lewe “getroud”. Ons kan nie van die lewe wegvlug nie en ook nie maak of dit nie daar is nie. Ons kan dit maar net leef en soos ons gesien het, is dit nie altyd so maklik nie. Soms laat die lewe ons bang en bewend staan. Maar dit hoef nie so te wees nie. Daaroor handel hierdie boek; oor ’n boodskap van hoop: die wete dat jy kán cope. Maar om te cope moet ’n mens ook eers weet wat die lewe is en wat om te verwag.
Die grootste fout wat Christene dikwels maak, is om die lewe verkeerd op te som. Hulle dink die Here moet sorg dat niks ooit verkeerd loop nie. Alles moet net altyd goed met die Christen gaan. Alles moet net altyd mooiweer en stormvry wees. As daar iets verkeerd loop, is hulle vinnig om by die Here aan te klop en Hom onder kruisverhoor te neem oor dit wat nou weer verkeerd geloop het. Sy “werk” is mos om te sorg dat dit net altyd goed gaan met hulle, of so dink mense.
Maar dit is nie so nie. Die Bybel is duidelik daaroor dat die Here nie soos ’n straatveër voor jou moet uitloop en sorg dat al die dinge wat jou kan laat struikel uit die pad gevee word nie. ’n Straatveër is Hy nie. Maar wat Hy wel doen, is om vir jou die krag te gee om die dinge wat op jou pad vir jou wag te kan hanteer (vgl. Fil. 4:13, p. 6471). Hy verander nie nood­wendig jou situasie nie, maar Hy verander jou om in enige situasie te kan oorleef. Dit is die wonder van die God wat ons aanbid en dit is ook goed om te weet. Die wete kan vir ons die deurslag gee om te kan cope.
Waarom gaan alles dan nie maar net goed met God se kinders nie? Omdat die lewe nie so is nie. Ons lees in Prediker presies wat die lewe is en wat nie. In hoofstuk 3 lees ons die bekende woorde: daar is ’n tyd vir alles. Daar is ’n tyd om ge-bore te word en ’n tyd om te sterf; ’n tyd om te huil en ’n tyd om bly te wees; ’n tyd om lief te hê en ’n tyd om te haat … of jy nou die grootste Christen is of die grootste heiden, dit is die lewe: elke ding, die goeie en die slegte, het sy tyd. Dit is soos golwe wat na jou toe aankom, of jy dit nou wil hê of nie. As Christen moet jy dus besef dat die lewe jou soms goed gaan behandel, maar soms ook lelik gaan stamp. Máár, as dit goed gaan, moet jy kan cope en as dit sleg gaan, moet jy ook kan cope. Dis die verskil wat Christenskap onder andere aan jou lewe kan maak. Job het dit geleer. Toe dinge vir hom skeef geloop het, was sy opmerking dat hy met niks in hierdie wêreld ingekom het nie en met niks sal uitgaan nie. Die Here het gegee én geneem. Sy Naam moet geprys word (vgl. Job 1:21, NAV). En dit het vir hom die lewe baie draagliker gemaak.
Die ou lewe is nie altyd regverdig nie
Maar dit is nie al nie. Prediker sê ook dat jy reg sal moet wees vir al die onregverdige dinge wat na jou kant toe kan kom. Soms voel ’n mens soos die vrou wat gesê het dat een ding haar keer om gelukkig getroud te wees, en dit is haar man. Net so voel ’n mens soms dat daar een ding is wat jou keer om lekker te leef, en dit is die lewe. Soms kan die lewe so bit-ter onregverdig wees. Die skrywer van Prediker het dit ook ervaar: … (D)it is nie die vinnigstes wat die resies wen nie, nie die sterkstes wat die oorlog wen nie … (Pred. 9:11, NAV). Jy kan hóé goed beplan en dinge uitwerk, maar soms loop dinge net verkeerd. Daarop moet jy ook voorbereid wees. Moenie toelaat dat die onregverdighede van die lewe jou van balans af slaan nie, anders gaan jy sukkel om te cope. Wees liewer voorbereid vir die goeie en slegte wat mag kom.
Ambassadeurs vir Christus (4)